Prvi načrti za moskovski metro so nastali že v času Ruskega imperija, vendar je njihovo izvedbo preprečila prva svetovna vojna in revolucija leta 1917. Ko je Josip Stalin dovolj utrdil oblast, je državo zajela živahna gradbena dejavnost v ospredju katere so bili gigantski infrastrukturni projekti. Tako je Stalin odobril tudi izgradnjo metroja, ki je veljal za enega največjih tehnoloških dosežkov svojega časa. Ker je partijsko vodstvo želelo vsemu svetu pokazati moč in blišč Sovjetske zveze, so nekatere izmed postaj moskovskega metroja dobile izredno razkošno podobo, ki se je ohranila do danes. Tako je metro postal prvovrstna turistična zanimivost, saj si lahko obiskovalci za manj kot 1 € privoščijo ogled nekaterih najlepših stvaritev socialističnega realizma. Številne postaje so bogato obložene z marmorjem, mozaiki, pozlato in bronastimi kipi. Sovjetski umetniki so se v 30-ih in 40-ih letih 20. stoletja v glavnem zgledovali po klasični umetnosti, so pa oblike zapolnili z značilno socialističnimi dekorativnimi elementi kot so srpi, kladiva in zvezde. Zgodbe, ki jih pripovedujejo freske, mozaiki in kipi poveličujejo Rusijo in Sovjetske dosežke na področju znanosti, športa, kulture in industrije.